รัฐบาลจัดกิจกรรมจิตอาสาพัฒนาภูมิทัศน์ริมฝั่งแม่น้ำเจ้าพระยา เพื่อแสดงความจงรักภักดี และน้อมสำนึกในพระมหากรุณาธิคุณ เนื่องในโอกาสพระราชพิธีบรมราชาภิเษก
รัฐบาลจัดกิจกรรมจิตอาสาพัฒนาภูมิทัศน์ริมฝั่งแม่น้ำเจ้าพระยา เพื่อแสดงความจงรักภักดี และน้อมสำนึกในพระมหากรุณาธิคุณ เนื่องในโอกาสพระราชพิธีบรมราชาภิเษก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนางนราพร จันทร์โอชา ภริยา เป็นประธานกิจกรรมพัฒนาภูมิทัศน์ริมฝั่งแม่น้ำเจ้าพระยาในนามรัฐบาลในโอกาสการเสด็จพระราชดำเนินเลียบพระนครโดยขบวนพยุหยาตราทางชลมารค เนื่องในโอกาสพระราชพิธีบรมราชาภิเษก พุทธศักราช 2562 และเนื่องในโอกาสวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 13 ตุลาคม 2562 และวันปิยมหาราช 23 ตุลาคม 2562 ณ สวนสันติชัยปราการ โดยมีประธานศาลฎีกา ประธานสภาผู้แทนราษฎร ประธานวุฒิสภา ประธานองค์กรอิสระตามรัฐธรรมนูญ คณะรัฐมนตรีและคู่สมรส ผู้บัญชาการเหล่าทัพ หัวหน้าส่วนราชการ ส.ส. ส.ว. ผู้นำชุมชน และกำลังพลจิตอาสา ร่วมกันทำกิจกรรมจิตอาสาด้วยการทำความสะอาดเขื่อนและทางเท้าริมแม่น้ำเจ้าพระยา ทาสีเขื่อน เก็บขยะมูลฝอย กำจัดวัชพืช ตกแต่งต้นไม้บริเวณสวนสันติชัยปราการไปจนถึงท่าเรือพระอาทิตย์นายกรัฐมนตรี ล่าวว่า การจัดกิจกรรมในครั้งนี้ เพื่อเป็นการให้ประชาชนจิตอาสาได้มีส่วนร่วมในการสืบสานพระราชปณิธานของพระบาทสมเด็จพระเจ้าอยู่หัว ในการร่วมกันดูแลบ้านเมืองให้มีความเป็นระเบียบเรียบร้อย ทั้งยังเป็นการแสดงให้เห็นถึงความรักความสามัคคีของประชาชนทุกหมู่เหล่าตลอดจนการแสดงออกซึ่งความจงรักภัคดีต่อสถาบันพระมหากษัตริย์จากนั้นนายกรัฐมนตรี พร้อมคณะลงเรือจากท่าพระอาทิตย์ เพื่อตรวจความเรียบร้อยของเส้นทางเสด็จพระราชดำเนินเลียบพระนครโดยกระบวนพยุหยาตราทางชลมารคตลอดสองฝั่งแม่น้ำเจ้าพระยา เริ่มตั้งแต่สวนสันติชัยปราการ ท่าราชวรดิษฐ์ สวนหลวงพระราม 8 ธนาคารแห่งประเทศไทย ท่าวาสุกรีก่อนขึ้นท่าเรือวัดราชาธิวาสรัฐบาลขอเชิญชวนประชาชนสวมเสื้อสีเหลือง เฝ้าทูลละอองธุลีพระบาทรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ในการเสด็จพระราชดำเนินเลียบพระนคร โดยกระบวนพยุหยาตราทางชลมารค เนื่องในพระราชพิธีบรมราชาภิเษก เพื่อถวายพระพรชัยมงคลและแสดงความจงรักภักดีในวันที่ 24 ตุลาคมนี้ ที่บริเวณริมแม่น้ำเจ้าพระยาตลอดแนวเส้นทางเสด็จพระราชดำเนินในเขตกรุงเทพมหานครและฝั่งธนบุรี